CELEX: C2004/201/28
Language: el
Date: 2004-08-07 00:00:00
Title: Υπόθεση C-258/04: Αίτηση για την έκδοση προδικαστικής αποφάσεως που υπέβαλε το Cour de travail de Liège (9ο τμήμα), με απόφαση της 7ης Ιουνίου 2004, στην υπόθεση Office national de l'emploi κατά Ιωάννη Ιωαννίδη

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/14
            
         Αίτηση για την έκδοση προδικαστικής αποφάσεως που υπέβαλε το Cour de travail de Liège (9ο τμήμα), με απόφαση της 7ης Ιουνίου 2004, στην υπόθεση Office national de l'emploi κατά Ιωάννη Ιωαννίδη
   (Υπόθεση C-258/04)
   (2004/C 201/28)
   Με απόφαση της 7ης Ιουνίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 17 Ιουνίου 2004, το Cour de travail de Liège (9ο τμήμα) υπέβαλε στο Δικαστήριο, στο πλαίσιο της διαφοράς μεταξύ Office national de l'emploi και Ιωάννη Ιωαννίδη, αίτηση για την έκδοση προδικαστικής αποφάσεως.
   Το Cour de travail de Liège (9ο τμήμα) ζητεί από το Δικαστήριο να αποφανθεί επί του εξής ερωτήματος:
   Απαγορεύει το κοινοτικό δίκαιο (και ειδικότερα τα άρθρα 12, 17 και 18 της συνθήκης ΕΚ) κανονιστική ρύθμιση κράτους μέλους (όπως το βελγικό βασιλικό διάταγμα της 25ης Νοεμβρίου 1991 για την ανεργία), η οποία χορηγεί στους αιτούντες απασχόληση που δεν έχουν καταρχήν συμπληρώσει το 30ό έτος της ηλικίας τους τα καλούμενα επιδόματα αναμονής, βάσει των δευτεροβάθμιων σπουδών που έχουν ολοκληρώσει, και εξαρτά, προκειμένου για τους αιτούντες που είναι υπήκοοι άλλου κράτους μέλους και υπό τους ίδιους όρους με αυτούς που προβλέπονται για τους ημεδαπούς, τη χορήγηση των επιδομάτων αυτών από τον όρον ότι οι απαιτούμενες σπουδές έχουν ολοκληρωθεί σε οργανωμένο εκπαιδευτικό ίδρυμα, επιδοτούμενο ή αναγνωρισμένο από μία εκ των τριών Κοινοτήτων του Βελγίου (σύμφωνα με το άρθρο 36, παράγραφος 1, εδάφια 1 και 2a, του προαναφερθέντος βασιλικού διατάγματος), με αποτέλεσμα τα επιδόματα αναμονής να μη χορηγούνται σε νεαρό άτομο που αναζητεί εργασία και, μολονότι δεν είναι μέλος οικογένειας διακινούμενου εργαζομένου, είναι υπήκοος άλλου κράτους μέλους στο οποίο, πριν αναζητήσει εργασία εντός της Ένωσης, είχε παρακολουθήσει και ολοκληρώσει δευτεροβάθμιες σπουδές, αναγνωρισμένες ως ισότιμες με τις σπουδές που απαιτούν οι αρχές του κράτους στο οποίο υποβλήθηκε η αίτηση χορηγήσεως επιδομάτων αναμονής;